长歌赠王子敬
王仪 (Yuan)
君不见三尺利剑冠嵯峨，儒服扰扰何其多。岂知东方有一士，芙蓉为佩衣薜萝。又不见珠衱翠翘颜玉嫭，不刺绣文长倚户。岂知空谷有佳人，三角髫鬟羞粉污。东方之士天与穷，独立四海心无同。空谷佳人命尤薄，凄风吹破秋云幕。平生相闻不相见，九度寄书青鸟倦。偶然会合向空中，却似云开睹天面。苍龙为驾青蜺旗，绿凤骖舞前长离。回眸电掣一万里，奄忽上下东西驰。自古畸人多晦迹，只处人群人不识。长歌送子山悄然，历乱春愁芳草积。